Tasekla taqbaylit mačči dayen i d-yennulfan ass-agi tella aṭas n leqrun-agi ɣer deffir, d tin yeddan s timawit, seg yimi ɣer umeẓẓuɣ, d ccfawat n temɣarin d yemɣaren i iḥarzen tasekla aya i ttid-yessawḍen ass-a gar yifassen-nneɣ. Tewweḍ-d s lemqadra n waṭas n tegnatin n tmennan-nsen d amtawa (la convenance), s wanect-a i d-tedder ar tizi n wass-a. Asmi i d-tekcem tira γer wennar-is, dγa tga-as irebbi, tesseḥbaber fell-as ugar. Tasekla taqbaylit tamensayt i yellan deg tmawit tamsarit, tuγal gemren-tt-id medden ssaseklen-tt, teččur aṭas n yidlisen. Tamsalt-a n tira, tuγal d ttawil macci ala i usiskel maca, ssmersen-tt yimdanen i wakken ad d-snulfun yis-s iḍrisen yettekkin γer tewsatin d timayutin ur nelli ara uqbel iseggasen n rebɛin deg unagraw aseklan n tewsatin timensayin. D anect-a i d-yessegza Salhi Mohend Akli deg tebdert-a: « Aɛeddi n tsekla tsekla taqbaylit tamensayt ɣer tira yettwaxdem s snat n tɣuriwin yemgaraden. Abeddel n wadeg n yiḍrisen imawen, d unulfu n tewsatin n tsekla tatrarin »4.